钦定古今图书集成/方舆汇编/职方典/第1216卷 > 《一萼红》〈长沙人日登定王台〉姜夔
## 钦定古今图书集成/方舆汇编/职方典/第1216卷 > 《一萼红》〈长沙人日登定王台〉姜夔

古城阴。有官梅几许，红萼未宜簪。池面冰胶，墙腰雪
老，云意还又沉沉。翠藤共、闲穿径竹，渐笑语、惊起卧
沙禽。野老林泉，故王台榭，呼唤登临。南去北来何
事，荡湘云楚水，极目伤心。朱户黏鸡，金盘族燕，空叹
时序侵寻。记曾共、西楼雅集，想垂柳、还袅万丝金。待
得归鞍到时，只怕春深。